**12/2017**

**פרוטוקול ישיבת וועד שהתקיימה ביום א' 23 ביולי 2017**

הישיבה התקיימה בחדר הסמינרים, מכון ב"ג לחקר ישראל והציונות. נקבעה לשעה 21:00.

משתתפים: **גיא רותם, מיכל ארנון, דובי רול**, **אדם סלע ומיכל מויאל.**

התנצלו: **רחל גור, אביבה לוי ואייל גילת.**

נוכחים: **מריאלה לידרמן, אייל לוי רוזנבאום, יהודית דגני זמל, מנחם אופיר, מוטי אברג'יל, שרית קרניאלי, עדי פורטוגז, אורלי גלעד.**

**סדר יום:**

1. **אישור פרוטוקול מתאריך 9.7.17.**
2. **עדכון בנוגע לדיון שהתקיים בבית המשפט, בנוגע לסכסוך עבודה עם ההסתדרות ועובדות מערכת הגנים.**
3. **זימון ועדת ביקורת.**
4. **סגירת שערי היישוב / שכירת שירותי חברת אבטחה.**
5. **רמי מוסלי – שטחי מחקר אוניברסיטה.**
6. **נושאים לשיחה עם ערן, אדוה ונתנאל + לשלוח תקציב הוצאות הכנסות 2016 – 2017.**
7. **קהילנט.**
8. **עדכון בנושא סיירת הורים – ציפהורי לילה ועבודת נוער.**
9. **סמסים עסקים (בריכה).**
10. **שונות.**

**דיון:**

1. **אישור פרוטוקול 9.7.17**  - מאושר פה אחד.
2. **עדכון בנוגע לדיון שהתקיים בבית המשפט בנוגע לסכסוך עבודה עם ההסתדרות ועובדות מערכת הגנים** – היה חשוב שעורכי דין שונים ייצגו את הועד, מאלה המייצגים את המועצה. בהתראה מאוד קצרה, כל המסמכים הועברו וכתב ההגנה נוסח באופן מאוד מקצועי. הבקשה של ההסתדרות שמייצגת את העובדות, הייתה לא מקצועית ובה אי דיוקים רבים. היה דיון ארוך שהחל ב 10:00 והסתיים ב 14:30. ההסתדרות ביקשה לטעון 2 טיעונים עיקריים:
3. כלפי הועד - לחזור בו ממכתבי הפיטורים.
4. כלפי המועצה - להעסיק את העובדות באופן ישיר ולא באמצעות גוף מפעיל.

השופטת ושני נציגי ציבור, החליטו לדחות את בקשות ההסתדרות, מכיוון שההסתדרות לא הצליחה להוכיח דבר מטענותיה. הועד כפי שקבעה השופטת, ימשיך בהליך סגירת המערכת. המועצה מצידה נערכת לפתיחת המערכת ע"י גוף מפעיל.

חברי הועד מבקשים להכין גמר חשבון ותשלום זכויות עפ"י דין לכל עובדת. צריך להגיע מוכנים במידה וההסתדרות תבקש לערער. אורלי תבדוק מול רו"ח אושר קידר להכין גמר חשבון לכל אחת.

היה דיון מאוד ארוך בסוף הדיון, לגבי תקציב הפעלת הגנים. היה צורך להוכיח כי מקורות התקציב משתנים. המועצה הסבירה שמקורות התקציב הם שונים. תקצוב הגנים היום מגיע ממשרד החינוך, מההורים ומתקציבי הועד. כשניהול ותפעול הגנים יועבר למועצה תקצוב הגנים יגיע ממשרד החינוך מההורים ומהמועצה. חשוב לזכור כי העובדות ימשיכו לעבוד עם הילדים שלנו.

ייצוג הועד עלה הרבה כסף, דבר שלא נלקח בחשבון בתקציב השנתי, למרות זאת הייצוג המשפטי היה מקצועי, מוקפד וחשוב.

1. **זימון ועדת ביקורת** – חברי הועדה שנבחרו ע"י מליאת המועצה הינם: עדי פורטוגז, מנחם אופיר, שרית קרניאלי, אייל לוי רוזנבאום ויהודית זמל דגני. מטרת הפגישה עם הועד הינה, תאום ציפיות בין חברי הועד לבין ועדת הביקורת.

תחומי האחריות של הועדה ככתוב בחוק, הינם בחינת 3 נושאים:

1. האם החלטות הועד התקבלו כדין ובוצעו.
2. האם ביצוע החלטות הועד תואמות את התקציב המאושר.
3. האם הדוחות הוגשו על פי דין.

הועדה אמורה להגיש 3 חודשים מסוף השנה את דוח הביקורת לעיון חברי הועד. בתום 5 חודשים, עליה להגיש את הדוח למועצה ולחברי הועד. הועדה לא מפקחת על טיב החלטות הועד. ועדת הביקורת קובעת האם הועד מתנהל על פי חוק. חברי ועדת הביקורת אינם אנשי מקצוע, כולם מתנדבים.

אופן ניהול הועד דרך הפרוטוקולים. מבקשים לראות את פרוטוקולי הועד ואת תקציב הועד. ליאת תעביר את הפרוטוקולים. אפרת תעביר את התקציב המאושר.

מוטי אברג'יל - מציע שועדת הביקורת תגיש תוכנית עבודה מסודרת על פיה יפעלו.

זו הפגישה השניה שועדת הביקורת מתכנסת. בישיבות הבאות יכינו תוכנית עבודה.

חברי הועד מבקשים שחברי ועדת הביקורת הנוכחית שנבחרו עפ"י חוק, יתעדכנו אל מול "חברי ועדת הביקורת הקודמים".

חברי הועד מברכים על קיומה של ועדת הביקורת. מבקשים, כי אם לחברי ועדת הביקורת יש נושא, שיש לתת עליו התייחסות, לא יחכו לדוח סוף השנה, אלא יציפו את העניין באופן ישיר באותו הזמן.

חשוב שהדברים יהיו שקופים בשיתוף פעולה מלא של 2 הצדדים.

דובי – כל מה שיש במשרד נגיש ופתוח עבור חברי ועדת הביקורת. חשוב מאוד לשמור על צנעת הפרט.

הפייסבוק אינו כלי עבודה מבחינת חברי הועד. מאוד חשוב לטפל בדברים און ליין, אין צורך לחכות עד לסוף השנה.

מאוד מברכים על תחילת עבודתה של ועדת הביקורת.

חברי ועדת הביקורת מבקשים לפרסם את קיומם במידעון.

1. **סגירת שערי היישוב / שכירת שירותי חברת אבטחה** – אדם – רבש"מ היישוב, מציג תמונת מצב. בשבת האחרונה, 2 מיניבוסים נכנסו ליישוב, למרות ששער היישוב היה סגור, השער נפתח ע"י רכב אחר. לאחר שבשער הבריכה נאמר לנוסעים שעלות הכניסה לבריכה הינה 80 ₪, הם הסתובבו ונסעו. יש צורך לאכוף את המבקרים בבריכה. היו תלונות רבות על עישון ומלתחות מלוכלכות מאוד. הבריכה אינה בבעלות הועד ולכן יכולת ההשפעה שלו על תפעולה מצומצם.

בהתייחס לשער, סגירת שער ללא נוכחות שומר אינה יעילה. האם נכון להוציא תקציב רב על הצבת שומר.

מיכל ארנון – לא חושבת שצריך לסגור את שער היישוב. הבעיה היא אכיפה בבריכה. צריך להתעקש לקיים את הנהלים והחוקים בבריכה.

גיא – יש צורך לאכוף את הנהלים והחוקים בצורה יותר מוקפדת. חשוב לתת את הדעת וההתייחסות לעונת הרחצה של 2018. גם אורחי ביס"ש מתלוננים ללא סוף על הבריכה. יש להיכנס לעבודה בסוף העונה, לטובת העונה הבאה.

מיכל מויאל – חושבת שצריך לנסות ולסגור את שערי היישוב עם מאבטח בכניסה. יש להיזהר במה שהועד עושה, הבריכה אינה של הועד. אחד הנושאים שקשורים לבריכה הוא פתרון כולל להפקעת השטחים של התאגיד.

דובי – לרוב הקבוצות יש "אבא ואמא" שאליהם ניתן לפנות בנוגע לתלונות. ליישוב אין שום מנדט בנוגע לבריכה.

מנחם אופיר – ניתן לרשום מספרי רכבים, שם הנהג ות.ז זה יכול להרתיע כניסה בשער היישוב.

**החלטה**: לועד המקומי אין צד בניהול ותפעול הבריכה המקומית, נדגיש כי הבריכה היא ציבורית בבעלות תאגיד מדרשת שדה בוקר ובאחריות זכיין פרטי. הועד המקומי אינו יכול לסגור את שער היישוב בניגוד לחוק ומכאן שהאחריות על כל תפעול הסדר הציבורי התקין בבריכה הינה באחריות מלאה של הזכיין.

**הצבעה:** דובי נמנע. מיכל מויאל, מיכל ארנון, אדם סלע וגיא רותם - בעד.

1. **רמי מוסלי – שטחי מחקר אוניברסיטה** – רמי אינו נמצא ולכן הנושא יועבר לישיבה הבאה.
2. **נושאים לשיחה עם ערן, אדוה ונתנאל** + לשלוח תקציב הוצאות הכנסות 2016 – 2017 –

6.1 לברך את ערן ולעודד את הפגישה והישיבה.

6.2 דיון לגבי אולם הספורט – מי מפעיל, איזו הצעה להגיש.

6.3 עדכון לגבי התאגיד - הפקעה של שטחי ציבור.

6.4 לקבל התחייבות לגבי תקציב היישוב, שלא ישתנה – תקציב 2018.

6.5 גביית שכר לימוד לתיכון גיבוי התושבים.

6.6 התייחסות לאכיפה / חוסר אכיפה של מחלקת ההנדסה.

6.7 האם יש עניין לשוב ולהאבק בגזירה של צמצום הקלות המס לתושבי המועצה.

6.8 תב"רים – כיצד מנוהלים התב"רים במועצה וכיצד בדעת המועצה לנהל את התב"רים לעתיד.

6.9 קולות קוראים – האם אפשר לקבל מראש את הקולות הקוראים, האם ניתן להיעזר במועצה.

6.10 כיצד ניתן לגייס יותר כספים ליישוב? האם להעלות את הנושא? הכנות של תיקי תורם.

6.11 חשוב להציג לערן רשימת דברים שעשינו.

6.12 היטל שמירה.

1. **קהילנט** – ידון בישיבה הבאה כשרחל תהיה נוכחת.
2. **עדכון בנושא סיירת הורים – ציפהורי לילה ועבודת נוער** –
	1. עבודת נוער – בכל שבוע יש קבוצה של 4 בני נוער שעובדת לפי תוכנית עבודה. מיכל פוגשת את הנערים בבוקר (קאהד מגיע ב 7:20). יש לבדוק שלכולם יש אישורים רפואיים (ליאת) מתקדמים יפה בנווה צין ובנווה בוקר.

8.2 ציפהורי לילה – כרגע רשומים 14 מתנדבים. התקיימו מספר סיורים משעה 22:00 עד 02:00 בלילה. בת שבע ממצילה מלווה את המתנדבים. המועצה תקצבה סכום של 10,000 ₪ ( 5,000 ₪ עבור רכז התוכנית, 5,000 ₪ נוספים להדפסת חולצות צבעוניות למתנדבים והרצאות אם צריך). קיים ליווי של מדריך חיצוני (מקצועי מאוד ומעניין). במידה ויש צורך, אדם סלע יכול לספק פנסים ומכשירי קשר. חשוב שגם הורים לילדים צעירים יותר יצטרפו למתנדבים.

1. **סמסים עסקים– יש דרישה לבחון את פרסום הבריכה דרך סמסים יישוביים.**

**החלטה:** כשמתקיים אירוע קהילתי לרווחת כלל התושבים, נפרסם זאת עפ"י שיקול דעת.

**הצבעה:** בעד פה אחד.

1. **שונות** – אין.

נושא לסדר היום בישיבה הבאה – עמותה לחינוך, קקי כלבים.

רשמה: **אורלי גלעד**